贈段萬頃
作者：晁補之
朝代：宋

paragraphs: 美人窈窕家南國，可與副笄親黍稷。
平生寂莫鳳將雛，慚愧木桃猶報璧。
石城三槳爲誰催，萬里清江凌不測。
王門酒肉傲勝詭，豈有鄒陽仍下客。
危詞欲洗大夫冤，千載獨懷吾祖賢。
不量腹小文籍博，頗似井蜺輕飲川。
丈夫趣舍無南北，情親非爲牆屋連。
子真正用卧谷口，乃有高名諠日邊。
胸中傀磊契何所，自笑柴愚得參魯。
借令好問忘足繭，狐腋豈堪黄犬補。
吾身櫟社真寄耳，趣取無用安足數。
無心俎几彘盤辱，拳曲不羞人厭睹。
土山出火石爲融，羲和當午車隆隆。
通渠束带過者寡，乃獨葛巾終日同。
傾囷倒廩用餉我，我爲牙羽陳編鍾。
蟬聲入耳廩節改，別我整驂無愧容。